Document ID: 32013D0687

ΑΠΌΦΑΣΗ ΤΗΣ ΕΠΙΤΡΟΠΉΣ
της 26ης Νοεμβρίου 2013
σχετικά με τη γνωστοποίηση από την Ελληνική Δημοκρατία μεταβατικού εθνικού σχεδίου κατά το άρθρο 32 της οδηγίας 2010/75/ΕΕ του Ευρωπαϊκού Κοινοβουλίου και του Συμβουλίου περί βιομηχανικών εκπομπών
[κοινοποιηθείσα υπό τον αριθμό C(2013) 8133]
(Το κείμενο στην ελληνική γλώσσα είναι το μόνο αυθεντικό)
(2013/687/ΕΕ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη την οδηγία 2010/75/ΕΕ του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, περί βιομηχανικών εκπομπών (ολοκληρωμένη πρόληψη και έλεγχος της ρύπανσης) (1), και ιδίως το άρθρο 32 παράγραφος 5 δεύτερο εδάφιο,
Εκτιμώντας τα ακόλουθα:
(1)
Σύμφωνα με το άρθρο 32 παράγραφος 5 πρώτο εδάφιο της οδηγίας 2010/75/ΕΕ, η Ελληνική Δημοκρατία υπέβαλε στην Επιτροπή το μεταβατικό εθνικό σχέδιο (ΜΕΣ) στις 19 Δεκεμβρίου 2012 (2).
(2)
Κατά την αξιολόγηση της πληρότητας του ΜΕΣ, η Επιτροπή διαπίστωσε ότι για αρκετές μονάδες έλειπαν οι πληροφορίες σχετικά με την ημερομηνία κατά την οποία οι μονάδες αυτές έλαβαν άδεια για πρώτη φορά. Ως εκ τούτου, με επιστολή της 11ης Ιουνίου 2013 (3), η Επιτροπή ζήτησε από τις ελληνικές αρχές να παράσχουν τις ελλείπουσες πληροφορίες, καθώς και διευκρίνιση όσον αφορά τη συνολική ονομαστική θερμική ισχύ συγκεκριμένης μονάδας καύσης.
(3)
Η Ελληνική Δημοκρατία υπέβαλε στην Επιτροπή συμπληρωματικές πληροφορίες με επιστολή της 25ης Ιουνίου 2013 (4).
(4)
Κατόπιν περαιτέρω αξιολόγησης του ΜΕΣ και των συμπληρωματικών πληροφοριών που διαβιβάστηκαν, η Επιτροπή έστειλε δεύτερη επιστολή, στις 8 Ιουλίου 2013 (5), με την οποία επανέλαβε το αίτημά της για παροχή πληροφοριών σχετικά με την ημερομηνία κατά την οποία διάφορες μονάδες έλαβαν άδεια για πρώτη φορά και ζήτησε διευκρινίσεις όσον αφορά τη χρήση για μία μονάδα της παρέκκλισης που αναφέρεται στη σημείωση 4 του πίνακα Γ1 του προσαρτήματος Γ στο παράρτημα της εκτελεστικής απόφασης 2012/115/ΕΕ της Επιτροπής, της 10ης Φεβρουαρίου 2012, για τη θέσπιση κανόνων σχετικά με τα μεταβατικά εθνικά σχέδια που αναφέρονται στην οδηγία 2010/75/ΕΕ του Ευρωπαϊκού Κοινοβουλίου και του Συμβουλίου περί βιομηχανικών εκπομπών (6).
(5)
Με επιστολή της 30ής Ιουλίου 2013 (7), η Ελληνική Δημοκρατία παρέσχε τις ζητηθείσες συμπληρωματικές πληροφορίες και διευκρινίσεις, σύμφωνα με την εκτελεστική απόφαση 2012/115/ΕΕ.
(6)
Ακολούθως, το ΜΕΣ αξιολογήθηκε από την Επιτροπή, σύμφωνα με το άρθρο 32 παράγραφοι 1, 3 και 4 της οδηγίας 2010/75/ΕΕ και την εκτελεστική απόφαση 2012/115/ΕΕ.
(7)
Συγκεκριμένα, η Επιτροπή εξέτασε τη συνέπεια και την ορθότητα των δεδομένων, τις παραδοχές και τους υπολογισμούς που χρησιμοποιήθηκαν για τον καθορισμό των συμβολών καθεμιάς από τις μονάδες καύσης που καλύπτονται από το ΜΕΣ στα ανώτατα όρια εκπομπών που καθορίζονται στο ΜΕΣ και ανέλυσε κατά πόσον περιλαμβάνονται οι γενικοί και επιμέρους στόχοι, μέτρα και χρονοδιαγράμματα για την επίτευξη αυτών των στόχων, καθώς και τον μηχανισμό παρακολούθησης για την εκτίμηση της μελλοντικής συμμόρφωσης
(8)
Η Επιτροπή διαπίστωσε ότι τα ανώτατα όρια εκπομπών για τα έτη 2016 και 2019 είχαν υπολογιστεί με τη χρήση των κατάλληλων δεδομένων και τύπων και ότι οι υπολογισμοί ήταν ορθοί. Η Ελληνική Δημοκρατία έχει παράσχει επαρκείς πληροφορίες όσον αφορά τα μέτρα που θα τεθούν σε εφαρμογή προκειμένου να επιτευχθούν τα ανώτατα όρια εκπομπών, η παρακολούθηση και η υποβολή εκθέσεων στην Επιτροπή σχετικά με την εφαρμογή του ΜΕΣ.
(9)
Σύμφωνα με τα πρόσθετα στοιχεία που υποβλήθηκαν, η Επιτροπή είναι πεπεισμένη ότι οι ελληνικές αρχές έχουν λάβει υπόψη το σύνολο των διατάξεων που προβλέπονται στο άρθρο 32 παράγραφοι 1, 3 και 4 της οδηγίας 2010/75/ΕΕ και στην εκτελεστική απόφαση 2012/115/ΕΕ.
(10)
Η Επιτροπή θεωρεί ότι η εφαρμογή του ΜΕΣ πρέπει να ισχύει με την επιφύλαξη άλλης εφαρμοστέας εθνικής και ενωσιακής νομοθεσίας. Συγκεκριμένα, με τον καθορισμό των όρων της μεμονωμένης άδειας για κάθε μονάδα καύσης που καλύπτεται από το ΜΕΣ, η Ελληνική Δημοκρατία αναλαμβάνει τη δέσμευση να εξασφαλίσει ότι δεν διακυβεύεται η συμμόρφωση με τις απαιτήσεις που καθορίζονται, μεταξύ άλλων, στην οδηγία 2010/75/ΕΕ, στην οδηγία 2008/50/ΕΚ του Ευρωπαϊκού Κοινοβουλίου και του Συμβουλίου, της 21ης Μαΐου 2008, για την ποιότητα του ατμοσφαιρικού αέρα και καθαρότερο αέρα για την Ευρώπη (8) και στην οδηγία 2001/81/ΕΚ του Ευρωπαϊκού Κοινοβουλίου και του Συμβουλίου, της 23ης Οκτωβρίου 2001, σχετικά με εθνικά ανώτατα όρια εκπομπών για ορισμένους ατμοσφαιρικούς ρύπους (9).
(11)
Σύμφωνα με το άρθρο 32 παράγραφος 6 της οδηγίας 2010/75/ΕΕ, η Ελληνική Δημοκρατία οφείλει να ενημερώνει την Επιτροπή για κάθε επακόλουθη αλλαγή του ΜΕΣ. Η Επιτροπή πρέπει να αξιολογήσει κατά πόσον οι εν λόγω αλλαγές πληρούν τις διατάξεις που καθορίζονται στο άρθρο 32 παράγραφοι 1, 3 και 4 της οδηγίας 2010/75/ΕΕ και στην εκτελεστική απόφαση 2012/115/ΕΕ,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Δυνάμει του άρθρου 32 παράγραφοι 1, 3 και 4 της οδηγίας 2010/75/ΕΕ και της εκτελεστικής απόφασης 2012/115/ΕΕ, δεν εγείρονται αντιρρήσεις κατά του μεταβατικού εθνικού σχεδίου (ΜΕΣ) το οποίο η Ελληνική Δημοκρατία γνωστοποίησε στην Επιτροπή στις 19 Δεκεμβρίου 2012, δυνάμει του άρθρου 32 παράγραφος 5 της οδηγίας 2010/75/ΕΕ, όπως αυτό τροποποιήθηκε σύμφωνα με τις συμπληρωματικές πληροφορίες που διαβιβάστηκαν στις 25 Ιουνίου 2013 και στις 30 Ιουλίου 2013 (10).
2. Οι ονομασίες των εγκαταστάσεων που καλύπτονται από το ΜΕΣ, οι ρύποι για τους οποίους καλύπτονται οι εν λόγω εγκαταστάσεις και τα ισχύοντα ανώτατα όρια εκπομπών καθορίζονται στο παράρτημα της παρούσας απόφασης.
3. Η εφαρμογή του μεταβατικού εθνικού σχεδίου από τις ελληνικές αρχές δεν απαλλάσσει την Ελληνική Δημοκρατία από τη συμμόρφωση με τις διατάξεις της οδηγίας 2010/75/ΕΕ σχετικά με τις εκπομπές από τις μεμονωμένες μονάδες καύσης που καλύπτονται από το σχέδιο, και με την περιβαλλοντική νομοθεσία άλλων αρμόδιων οργάνων της Ευρωπαϊκής Ένωσης.
Άρθρο 2
Η Επιτροπή θα αξιολογεί κατά πόσον τυχόν επακόλουθες αλλαγές του ΜΕΣ που θα γνωστοποιήσει στο μέλλον η Ελληνική Δημοκρατία πληρούν τις διατάξεις που προβλέπονται στο άρθρο 32 παράγραφοι 1, 3 και 4 της οδηγίας 2010/75/ΕΕ και στην εκτελεστική απόφαση 2012/115/ΕΕ.
Άρθρο 3
Η παρούσα απόφαση απευθύνεται στην Ελληνική Δημοκρατία.
Βρυξέλλες, 26 Νοεμβρίου 2013.

Labels: 7
18
1
20